Document ID: 32007D0139

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 26ης Φεβρουαρίου 2007 σχετικά με την προσωρινή εξαίρεση από το άρθρο 4 παράγραφος 3 και το άρθρο 5 παράγραφος 1 του κανονισμού (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου για τις ουσίες που καταστρέφουν τη στιβάδα του όζοντος, της χρήσης και της διάθεσης στην αγορά HCFC-225cb (χλωροφθοράνθρακα-225cb) για την παραγωγή φθοριούχων πολυμερών [κοινοποιηθείσα υπό τον αριθμό Ε(2007) 556] (Το κείμενο στην αγγλική γλώσσα είναι το μόνο αυθεντικό) (2007/139/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος (1), και ιδίως το άρθρο 5 παράγραφος 7, Εκτιμώντας τα ακόλουθα: (1) Δυνάμει του κανονισμού (ΕΚ) αριθ. 2037/2000, απαγορεύεται η χρήση και η διάθεση στην αγορά υδροχλωροφθορανθράκων (HCFC). (2) Αρμόδια αρχή του Ηνωμένου Βασιλείου ζήτησε, στις 14 Φεβρουαρίου 2006, εξαίρεση έως τις 31 Δεκεμβρίου 2010, στο πλαίσιο της εφαρμογής του άρθρου 5 παράγραφος 7 του κανονισμού (ΕΚ) αριθ. 2037/2000, εξ ονόματος της AGC Chemicals Europe, Ltd. (3) Η AGC Chemicals Europe, Ltd (εν προκειμένω «ASAHI») παράγει τη φθοριούχο ρητίνη αιθυλενοτετραφθοροαιθυλένιο (ETFE), που χρησιμοποιείται ως μονωτικό υλικό στα ηλεκτρικά καλώδια και ως πρώτη ύλη στην παραγωγή ταινιών. Η σχετική και μεγάλης κλίμακας έρευνα της ASAHI για την ανεύρεση εναλλακτικών ως προς τον HCFC-225cb ουσιών που να μην καταστρέφουν την οζονόσφαιρα έχει σημειώσει ικανοποιητική πρόοδο. Ως εναλλακτική δυνατότητα προτείνεται η μεθανόλη, αλλά απαιτούνται περαιτέρω έρευνα και ανάπτυξη προτού καταστεί δυνατή η αντικατάσταση του HCFC-225cb από αυτή. Με τις διαδικασίες που χρησιμοποιούνται σήμερα, ανακυκλώνεται ο HCFC-225cb και ανακτώνται τα κατάλοιπα αυτού. Ελαχιστοποιούνται, εξάλλου, πλήρως τυχόν εκλύσεις στην ατμόσφαιρα. (4) Η Επιτροπή εξέτασε αναλυτικά τις τεχνικές και οικονομικές πτυχές της παραγωγής των φθοριούχων πολυμερών για τους σκοπούς που περιγράφει η ASAHI και κατέληξε στο συμπέρασμα ότι επί του παρόντος δεν υφίστανται εναλλακτικές ουσίες ή τεχνολογίες των οποίων να κρίνεται σκόπιμη η χρήση υπό τεχνικό και οικονομικό πρίσμα και ότι η προσωρινή χρήση HCFC-225cb εξακολουθεί να είναι καθοριστικής σημασίας για τις συγκεκριμένες εφαρμογές. Ως εκ τούτου, πρέπει να εγκριθεί προσωρινή εξαίρεση για τη χρήση και τη διάθεση στην αγορά HCFC-225cb. (5) Στην αίτηση που υπέβαλε για την έγκριση εξαίρεσης, η ASAHI πρότεινε εναλλακτική δυνατότητα και δεσμεύθηκε να την αξιοποιήσει προτού παύσει να ισχύει η εν λόγω εξαίρεση. Κατά συνέπεια, επιβάλλεται να ληφθεί μέριμνα ώστε η αρμόδια αρχή να υποβάλει έκθεση σχετικά με τα αποτελέσματα από την εφαρμογή της εν λόγω εναλλακτικής δυνατότητας. Πρέπει επίσης να προβλεφθεί η υποχρέωση του Ηνωμένου Βασιλείου να παρακολουθεί την εφαρμογή και να εξασφαλίζει την αυτόματη διακοπή της εξαίρεσης, μόλις καταστεί πλήρως εφαρμόσιμη η προαναφερθείσα εναλλακτική δυνατότητα. (6) Σύμφωνα με το άρθρο 16 του κανονισμού (ΕΚ) αριθ. 2037/2000, έχει καταστεί υποχρεωτική η ανάκτηση των ουσιών που καταστρέφουν την οζονόσφαιρα. Βάσει του εν λόγω άρθρου, τα κατάλοιπα HCFC-225cb στο τέλος της διαδικασίας χρήσης του, πρέπει να ανακτώνται σε εγκαταστάσεις που ικανοποιούν τις διατάξεις του άρθρου 16. Απαγορεύεται κάθε διάθεσή τους στην αγορά της Ευρωπαϊκής Κοινότητας και, κατά συνέπεια, επιστρέφουν στον παραγωγό όπως προβλέπει η ASAHI. (7) Τα μέτρα που ορίζονται στην παρούσα απόφαση είναι σύμφωνα με τη γνώμη της επιτροπής που συνεστήθη δυνάμει του άρθρου 18 του κανονισμού (ΕΚ) αριθ. 2037/2000, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Κατά παρέκκλιση του άρθρου 4 παράγραφος 3 και του άρθρου 5 παράγραφος 1 του κανονισμού (ΕΚ) αριθ. 2037/2000, το Ηνωμένο Βασίλειο εξουσιοδοτείται να επιτρέψει, έως τις 31 Δεκεμβρίου 2010, τη χρήση και διάθεση στην αγορά από την AGC Chemicals Europe, Ltd (ASAHI), του HCFC-225cb, ως αντιδραστηρίου αλυσιδωτής μεταφοράς και συνδιαλύτη κατά την παραγωγή της ρητίνης αιθυλενοτετραφθοροαιθυλένιο. Η προς τούτο εγκεκριμένη ποσότητα HCFC-225cb δεν επιτρέπεται να υπερβαίνει τους 2,1 τόνους δυναμικού καταστροφής του όζοντος. Άρθρο 2 Το αργότερο έως τις 30 Ιουνίου 2008, το Ηνωμένο Βασίλειο θα υποβάλει έκθεση στην Επιτροπή σχετικά με τη διαθεσιμότητα και την άμεση δυνατότητα χρήσης της εναλλακτικής ουσίας που προτείνει η ASAHI. Με γνώμονα το περιεχόμενο της εν λόγω έκθεσης, η Επιτροπή θα εξετάσει το ενδεχόμενο να συντομεύσει την προθεσμία που ορίζεται στο άρθρο 1 για τη χρήση και τη διάθεση HCFC-225cb στην αγορά. Εάν η εναλλακτική ουσία χρησιμοποιηθεί ως υποκατάστατο του HCFC-225cb πριν από τις 31 Δεκεμβρίου 2010, η εξαίρεση που έχει εγκριθεί βάσει του άρθρου 1 παύει να ισχύει από την ημερομηνία έναρξης της χρήσης της εναλλακτικής ουσίας. Άρθρο 3 Το Ηνωμένο Βασίλειο μεριμνά ώστε, με την εκπνοή της εξαίρεσης, η ASAHI να έχει ανακτήσει όλα τα κατάλοιπα HCFC-225cb. Άρθρο 4 Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας. Βρυξέλλες, 26 Φεβρουαρίου 2007.

Classification Labels:
1164
249

Label Descriptions:
{"1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 122
2106
4590
913
2524
1362
2090
2481
2200
525

EuroVoc IDs (Expanded): 122
2106
4590
913
2524
1362
2090
2481
2200
525

Dataset Source: meu

Split: train